|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. liepos 31 d. |
| sprendimu Nr. T2-173 |

**KLAIPĖDOS SUTRIKUSIO VYSTYMOSI KŪDIKIŲ NAMŲ**

**NUOSTATAI**

### I SKYRIUS

### BENDROSIOS NUOSTATOS

1. Klaipėdos sutrikusio vystymosi kūdikių namai (toliau – Kūdikių namai) yra Lietuvos nacionalinės sveikatos sistemos asmens sveikatos priežiūros savivaldybės biudžetinė įstaiga.

2. Kūdikių namų savininkė yra Klaipėdos miesto savivaldybė. Kūdikių namų savininko funkcijas vykdo Klaipėdos miesto savivaldybės taryba. Kūdikių namai yra atsakingi ir pavaldūs savininkui.

3. Kūdikių namai yra viešasis juridinis asmuo, turintis nuostatus, antspaudą su savo pavadinimu, kitą atributiką, sąskaitas banke.

4. Kūdikių namų veikla grindžiama Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos biudžetinių įstaigų įstatymu, Lietuvos Respublikos sveikatos sistemos įstatymu, Lietuvos Respublikos sveikatos priežiūros įstaigų įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos biudžeto sandaros įstatymu ir kitais įstatymais, Lietuvos Respublikos Vyriausybės nutarimais, Lietuvos Respublikos sveikatos apsaugos ministro įsakymais, Klaipėdos miesto savivaldybės tarybos sprendimais ir Klaipėdos miesto savivaldybės administracijos direktoriaus įsakymais, kitais teisės aktais ir šiais nuostatais.

5. Kūdikių namų buveinė: Turistų g. 18, LT-92281 Klaipėda.

#### II SKYRIUS

#### TIKSLAI IR FUNKCIJOS

6. Kūdikių namų veiklos tikslai:

6.1. gerinti ankstyvojo amžiaus (nuo gimimo iki 7 m.) vaikų, likusių be tėvų globos, sveikatą ir mažinti socialinę atskirtį, teikiant sveikatos priežiūros, socialines ir ugdymo paslaugas;

6.2. gerinti kompleksiškai teikiamų paslaugų prieinamumą ir gyvenimo kokybę šeimai, auginančiai vaiką su specialiaisiais poreikiais, emocijų ir elgesio sutrikimais, negalia ar sunkia negalia, atsižvelgiant į vaiko poreikius;

6.3. gerinti ankstyvą vaikų raidos sutrikimų nustatymą, ankstyvą kompleksinę pagalbą, neįgalumo prevenciją bei integraciją į visuomenę ir švietimo sistemą ankstyvojo amžiaus vaikams, turintiems psichologinės, motorinės ir socialinės raidos sutrikimų ir jų rizikos veiksnių, bei jų tėvams (globėjams).

7. Kūdikių namų veiklos uždaviniai ir funkcijos:

7.1. užtikrinti ankstyvą vaikų raidos sutrikimų nustatymą, kompleksinę pagalbą, neįgalumo prevenciją ir jų integraciją į visuomenę ir švietimo sistemą;

7.2. užtikrinti ankstyvojo amžiaus vaikų, likusių be tėvų globos, gyvenimo kokybę, sudarant artimas šeimos aplinkai gyvenimo sąlygas, atitinkančias jų amžių, sveikatą bei brandą;

7.3. teikti antrinio lygio ambulatorines vaikų raidos sutrikimų ankstyvosios reabilitacijos paslaugas ankstyvojo amžiaus (nuo gimimo iki 7 metų) vaikams;

7.4. teikti trumpalaikės socialinės globos – „atokvėpio“ paslaugą šeimoms, auginančioms vaiką su specialiaisiais poreikiais, emocijų ir elgesio sutrikimais, negalia ir sunkia negalia iki 12 metų amžiaus;

7.5. teikti dienos socialinės globos paslaugas vaikams su negalia;

7.6. teikti trumpalaikės socialinės globos paslaugą likusioms be tėvų globos nepilnametėms motinoms ir jos vaikams.

7.7. Pagrindinės Kūdikių namų veiklos sritys pagal Ekonominės veiklos klasifikatorių:

7.7.1. bendros praktikos gydytojų veikla – 86.21;

7.7.2. gydytojų specialistų veikla – 86.22;

7.7.3. kita žmonių sveikatos priežiūros veikla – 86.90;

7.7.4. kita stacionarinė globos veikla – 87.90;

7.7.5. vaikų dienos priežiūros veikla – 88.91;

7.7.6. ikimokyklinis ugdymas – 85.10;

7.7.7. kitų maitinimo paslaugų teikimas – 56.29;

7.7.8. tekstilės ir kailių gaminių skalbimas ir (sausasis) valymas – 96.01;

7.7.9. sausumos transportui būdingų paslaugų veikla – 52.21;

7.7.10. nepavojingų atliekų surinkimas – 38.11;

7.7.11. pavojingų atliekų surinkimas – 38.12;

7.7.12. aprūpinimas kita, niekur kitur nepriskirta, laikinąja buveine – 55.90;

7.7.13. moksliniai tyrimai ir taikomoji veikla – 72;

7.8. kita įstatymais neuždrausta veikla:

7.8.1. konferencijų, seminarų, tobulinimosi kursų organizavimas;

7.8.2. poilsio, pramogų organizavimo, kultūros ir sporto bei kita aptarnavimo veikla.

8. Jeigu Kūdikių namų nuostatuose numatytai veiklai reikalinga licencija (leidimas), tai Kūdikių namai tokią licenciją (leidimą) privalo turėti.

#### III SKYRIUS

#### ĮSTAIGOS SAVININKAS IR JO FUNKCIJOS

9. Kūdikių namų savininko teises ir pareigas įgyvendina Klaipėdos miesto savivaldybės taryba.

10. Klaipėdos miesto savivaldybės tarybos funkcijos:

10.1. tvirtina ir keičia Kūdikių namų nuostatus;

10.2. priima sprendimą dėl Kūdikių namų buveinės pakeitimo;

10.3. priima sprendimą dėl Kūdikių namų reorganizavimo ar likvidavimo;

10.4. priima sprendimą dėl Kūdikių namų filialo steigimo ir jo veiklos nutraukimo;

10.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

10.6. informuoja Lietuvos Respublikos sveikatos apsaugos ministeriją apie Kūdikių namų pertvarkymą, reorganizavimą ar likvidavimą bei apie jo filialų steigimą ar uždarymą;

10.7. sprendžia kitus Lietuvos Respublikos įstatymuose bei teisės aktuose ir Kūdikių namų nuostatuose jos kompetencijai priskirtus klausimus.

**IV SKYRIUS**

**VALDYMAS**

11. Kūdikių namų vadovas yra vienasmenis biudžetinės įstaigos valdymo organas. Kūdikių namų direktorių (vyriausiąjį gydytoją) įstatymų nustatyta tvarka priima ir atleidžia Klaipėdos miesto savivaldybės taryba arba jos įgaliotas asmuo. Viešas konkursas šiai pareigybei užimti organizuojamas teisės aktų nustatyta tvarka.

12. Kūdikių namų direktoriaus (vyriausiojo gydytojo) atlyginimą nustato, skiria drausmines nuobaudas ir skatina Klaipėdos miesto savivaldybės taryba arba jos įgaliota institucija.

13. Kūdikių namų direktorius (vyriausiasis gydytojas):

13.1. planuoja ir organizuoja įstaigos veiklą, kad būtų įgyvendinami biudžetinės įstaigos tikslai ir atliekamos nustatytos funkcijos, ir atsako už ją;

13.2. neviršydamas Klaipėdos miesto savivaldybės administracijos direktoriaus nustatyto didžiausio leistino pareigybių skaičiaus ir asignavimų valdytojo skiriamų lėšų darbo užmokesčiui, tvirtina įstaigos struktūrą ir pareigybių sąrašą;

13.3. tvirtina vidaus darbo tvarkos taisykles ir darbuotojų pareigybių aprašymus;

13.4. remdamasis Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos sveikatos apsaugos ministerijos ir Klaipėdos miesto savivaldybės teisės aktais pagal savo kompetenciją leidžia įsakymus, privalomus visiems įstaigos darbuotojams, organizuoja ir kontroliuoja jų vykdymą;

13.5. užtikrina, kad būtų laikomasi įstatymų, kitų teisės aktų ir biudžetinės įstaigos nuostatų;

13.6. įstatymų nustatyta tvarka priima ir atleidžia iš darbo Kūdikių namų darbuotojus, skatina juos ir skiria jiems drausmines nuobaudas;

13.7. užtikrina Kūdikių namų darbuotojų kvalifikacijos tobulinimą;

13.8. sudaro sutartis, suteikia įgaliojimus;

13.9. be atskiro įgaliojimo atstovauja Kūdikių namams ir (ar) jų auklėtiniams teisme arba kitose valstybės ar savivaldybių institucijose, įstaigose;

13.10. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingos;

13.11. užtikrina racionalų ir taupų lėšų bei turto naudojimą, veiksmingą biudžetinės įstaigos vidaus kontrolės sistemos sukūrimą, jos veikimą ir tobulinimą.

14. Biudžetinės įstaigos vadovas gali turėti ir kitų jam biudžetinės įstaigos nuostatuose arba kituose teisės aktuose nustatytų pareigų.

#### 15. Prie Kūdikių namų gali būti sudaromi kolegialūs patariamojo balso teisę turintys valdymo organai, kurių sudėtį ir reglamentus tvirtina ir pripažįsta netekusiais galios Kūdikių namų direktorius (vyriausiasis gydytojas).

**V SKYRIUS**

**TURTAS IR LĖŠOS**

16. Kūdikių namaiiš savivaldybės biudžeto skirtus asignavimus naudoja pagal asignavimų valdytojo patvirtintas sąmatas, vadovaudamasis savininko patvirtintais Savivaldybės biudžeto vykdymo ir atskaitomybės bei Savivaldybės biudžeto specialiųjų programų sudarymo ir vykdymo tvarkos aprašais ir kitais teisės aktais.

17. Kūdikių namųturtą, valdomą patikėjimo teise, sudaro nekilnojamasis, ilgalaikis materialusis ir nematerialusis bei trumpalaikis materialusis turtas, piniginės lėšos ir kitas su įstaigos veikla susijęs turtas. Kūdikių namaišį turtą valdo, naudoja ir disponuoja juo teisės aktų nustatyta tvarka.

18. Kūdikių namų lėšų šaltiniai gali būti:

18.1. savivaldybės biudžeto asignavimai;

18.2. Privalomojo sveikatos draudimo fondo lėšos;

18.3. valstybės piniginių fondų lėšos;

18.4. tikslinės lėšos;

18.5. Specialiosios programos lėšos (už teikiamas atlygintinas paslaugas pagal savivaldybės tarybos nustatytas kainas);

18.6. fizinių ir juridinių asmenų parama;

18.7. kitos teisėtai įgytos lėšos.

19. Kūdikių namų lėšos gali būti panaudojamos:

19.1. darbuotojų darbo užmokesčiui ir valstybinio privalomojo draudimo įmokoms;

19.2. pastatų išlaikymui;

19.3. išlaidoms, susijusioms su Kūdikių namųveikla;

19.4. kitoms išlaidoms.

**VI SKYRIUS**

**TEISĖS IR PAREIGOS**

20. Kūdikių namaituri teisę:

20.1. teikti mokamas paslaugas, kurių kainas nustato savininkas;

20.2. turėti einamąsias nacionalinės ir užsienio valiutos sąskaitas viename iš pasirinktų Lietuvos Respublikos bankų;

20.3. savininko leidimu steigti filialus ir kitus struktūrinius padalinius, turinčius savo atskirą buveinę ir galinčius turėti einamąsias sąskaitas;

20.4. teisės aktų nustatyta tvarka ir sąlygomis valdyti, naudoti, saugoti savivaldybės jam patikėjimo teise perduotą turtą ir juo disponuoti;

20.5. tvarkyti savo ūkinės–finansinės veiklos apskaitą ir teikti savininkui ir kitoms įstatymų nustatytoms institucijoms apie jai reikiamą informaciją, garantuoti ataskaitų teisingumą;

20.6. savininko leidimu sudaryti sutartis ir priimti įsipareigojimus, susijusius su Kūdikių namų turto naudojimu;

20.7. stoti į ne pelno organizacijų asociacijas ir dalyvauti jų veikloje;

20.8. bendradarbiauti su šalies ir užsienio partneriais;

20.9. gauti paramą.

21. Kūdikių namai, įgyvendindami jam pavestas funkcijas, privalo:

21.1. teikti tik tas asmens sveikatos priežiūros paslaugas, kurios nurodytos įstaigai išduotoje licencijoje;

21.2. naudoti tik tas sveikatos priežiūros technologijas, kurios yra nustatyta tvarka aprobuotos ir (ar) leistos naudoti Lietuvos Respublikoje;

21.3. pildyti ir saugoti vaikų raidos istorijas, bei teikti informaciją apie pacientą valstybės institucijoms ir kitoms įstaigoms teisės aktų nustatyta tvarka;

21.4. į Kūdikių namus vaikus priimti vadovaujantis Lietuvos Respublikos Vyriausybės nutarimais ir Lietuvos Respublikos sveikatos apsaugos ministerijos įsakymais bei kitais teisės aktais;

21.5. Lietuvos Respublikos civilinio kodekso nustatyta tvarka vykdyti globėjo pareigas;

21.6. Lietuvos Respublikos civilinio kodekso nustatyta tvarka saugoti įvaikinimo paslaptį;

21.7. teisės aktų nustatyta tvarka teikti Juridinių asmenų registro tvarkytojui duomenis;

21.8. vykdyti įsipareigojimus pagal sudarytas sutartis;

21.9. užtikrinti auklėtinių saugumą ir saugias savo darbuotojų darbo sąlygas;

21.10. teikti savininkui tvirtinti teikiamų mokamų paslaugų kainas;

21.11. teikti savininkui ir kitoms teisės aktuose numatytoms institucijoms savo veiklos ataskaitas ir perspektyvinius darbo planus;

21.12. garantuoti Kūdikių namų finansinių ir statistinių ataskaitų teisingumą;

21.13. įgyvendinti šiuose nuostatuose nustatytus veiklos tikslus;

21.14. naudoti iš valstybės biudžeto gaunamas lėšas tik Kūdikių namų nuostatuose numatytiems tikslams įgyvendinti ir tik pagal asignavimo valdytojų patvirtintas išlaidų sąmatas;

21.15. lėšas, gautas kaip paramą, naudoti paramos teikėjo nurodymu Kūdikių namų nuostatuose numatytai veiklai.

22. Kūdikių namaigali turėti kitas įstatymuose ir kituose teisės aktuose numatytas teises ir pareigas.

**VII SKYRIUS**

**DARBO SANTYKIAI IR DARBO APMOKĖJIMAS**

23. Kūdikių namų darbuotojų darbo santykius ir darbo apmokėjimą reglamentuoja Lietuvos Respublikos darbo kodeksas ir kiti teisės aktai.

24. Lietuvos Respublikos darbo kodekso ir kitų teisės aktų nustatyta tvarka sudaromos laikinosios, neterminuotos, terminuotos darbo ar autorinės ir kt. sutartys atskiriems projektams įgyvendinti.

**VIII SKYRIUS**

**FINANSINĖS VEIKLOS KONTROLĖ IR AUDITAS**

25. Kūdikių namų finansinės veiklos kontrolę vykdo savininkas ir kitos valstybinės institucijos ar įstaigos įstatymų ir kitų teisės aktų nustatyta tvarka.

26. Kūdikių namų buhalterinė apskaita organizuojama ir finansinių biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

27. Iš savivaldybės biudžeto išlaikomos biudžetinės įstaigos veiklos ir išorės finansinį auditą atlieka savivaldybės kontrolierius (Kontrolės ir audito tarnyba).

28. Kūdikių namų vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

**IX SKYRIUS**

**BAIGIAMOSIOS NUOSTATOS**

29. Kūdikių namai įstatymų ir kitų teisės aktų nustatyta tvarka gali turėti emblemą, vėliavą ir kitą atributiką.

30. Kūdikių namai gali būti reorganizuojami arba likviduojami remiantis Lietuvos Respublikos biudžetinių įstaigų įstatymo ir kitų teisės aktų nustatyta tvarka.

31. Vieši Kūdikių namų pranešimai skelbiami įstaigos interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_